Matul ix-xahar ta' Jannar li għadda rriżulta tnaqqis ta' 90.8% fit-turisti li ġew f'pajjiżna meta mqabbel mal-istess xahar tas-sena li għaddiet. Dan irriżulta minn statistika ppubblikata mill-Uffiċċju Nazzjonali tal-Istatistika (NSO), li ħarset lejn it-turiżmu fl-ewwel xahar tas-sena. Wara l-Festi tal-Milied, dan ix-xahar hu normali li jkun relattivament aktar kajman fejn jidħol it-turiżmu. Iżda fil-każ ta' Jannar 2021, is-sitwazzjoni kienet saħansitra ħafna agħar, hekk kif irriżulta li waslu f'pajjiżna 13,806 persuna: 11,536 għal raġuni ta' vaganza u 1,553 għal raġuni ta' xogħol. L-istatistika tal-NSO turi wkoll kif l-aktar faxxa ta' età kienet dik ta' bejn il-25 u l-44 sena (50.9%), segwita minn dik ta' bejn il-45 u l-64 sena (22.3%), bl-aktar swieq popolari għal dan ix-xahar kienu ta' Franza u l-Italja. Irriżulta tnaqqis ukoll (b'79.8%) fl-ammont ta' ljieli u anke fil-flus (b'87.6%) li t-turisti nefqu f'pajjiżna. Madankollu, kienet irreġistrata żieda fil-medja ta' kemm kull turist għadda ljieli, partikolarment dawk li għaddew seba' jew aktar iljieli.